b'\n_START_ARTICLE_\nValencian kieli\n_START_PARAGRAPH_\nValencian kieli on Espanjan Valencian itsehallintoalueella puhutusta katalaanin kielest\xc3\xa4 k\xc3\xa4ytetty nimitys. Se on yhdess\xc3\xa4 espanjan kanssa alueen virallinen kieli. Valencian kirjakieli perustuu l\xc3\xa4hinn\xc3\xa4 etel\xc3\xa4isen Valencian murteeseen. Kielitieteellisesti valencian kieli kuuluu katalaanin kielen yhteyteen ja tarkemmin sanottuna katalaanin l\xc3\xa4nsimurteisiin. Valencian kieliakatemia, (Acad\xc3\xa8mia Valenciana de la Llengua, AVL) on linjannut, ett\xc3\xa4 valencian kieli ja katalaani ovat yksi ja sama kieli, josta kuitenkin k\xc3\xa4ytet\xc3\xa4\xc3\xa4n rinnakkain kahta eri nimityst\xc3\xa4.\n_START_SECTION_\nValencian kielisota\n_START_PARAGRAPH_\nOsa valencialaisista ei hyv\xc3\xa4ksy valencian m\xc3\xa4\xc3\xa4rittelemist\xc3\xa4 katalaanin murteeksi, vaan pit\xc3\xa4\xc3\xa4 sit\xc3\xa4 omana kielen\xc3\xa4\xc3\xa4n. Taustalla on Valencian itsehallintoajan alkuaikoina k\xc3\xa4yty niin sanottu Valencian kielisota, jossa poliittisista syist\xc3\xa4 katalaani ja valencian kieli haluttiin erottaa toistaan.'